text: Triatlet er udskrevet og hjemme i Esbjerg igen
  25 oktober 2013 kl. 08.49
  Camilla Pedersen, der styrtede alvorligt under triatlontræning og længe lå i koma, har fået lov at komme hjem.
  Der er fortsat rigtig lang vej, før Camilla Pedersen igen kan stille op i en triathlonkonkurrence.
  Men den danske europamester på den halve ironmandistance er kommet et skridt nærmere en normal hverdag efter det cykelstyrt, der kostede hende 19 dage i koma.
  Hjemmesiden, der har samlet penge ind til den forulykkede triatlet, fortæller, at Esbjerg-pigen nu er udskrevet fra Hammel Neurocenter og er kommet hjem.
  - Jeg skal fortsat have hjælp, og nu får jeg det fra de folk, der kender mig rigtigt godt.
  - Jeg har brug for rigtig megen støtte, hvile og ro, men jeg slapper bedre af hjemme hos mig selv og sover bedre i min egen seng, så jeg føler, at det er det helt rigtige, er hun citeret for at sige.
  Camilla Pedersen er meget overvældet over den opmærksomhed, som hun har fået i forbindelse med sit uheld.
  - Jeg er jo bare Camilla fra Esbjerg, og der har jo aldrig været så mange, der ved, hvem jeg er, som nu.
  - Det er meget overvældende, at min ulykke har gjort mig mere kendt end mine tre europamesterskaber, siger hun.
  Camilla Pedersen er i gang med at læse alle de hilsner, der er strømmet ind fra hele landet, men det tager tid, fordi hun hurtigt bliver træt.
  Og så glæder hun sig over de indtil videre 180.206 kroner, der er samlet ind. Pengene betyder, at hun ikke behøver bekymre sig om økonomien oven på den alvorlige ulykke.
  